Univerzita Konštantína Filozofa v Nitre

Zásady voľby kandidáta na rektora a prijatia návrhu na odvolanie rektora
 
Čl. 1 
Úvodné ustanovenie 

1. Zásady voľby kandidáta na rektora a prijatia návrhu na odvolanie rektora (ďalej len „zásady”) sú vnútorným predpisom Univerzity Konštantína Filozofa v Nitre (ďalej len „UKF”), ktorý je vydaný v súlade s § 15 ods. 1 písm. h) zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách”). 
2. Tieto zásady upravujú podmienky a postup pri vyhlásení voľby kandidáta na rektora, postup pri voľbe kandidáta na rektora a podmienky a postup pri odvolávaní rektora.

Čl. 2
Podmienky a postup pri vyhlásení voľby kandidáta na rektora

1. Voľbu kandidáta na rektora vyhlasuje akademický senát UKF (ďalej len „AS UKF”) na webovom sídle univerzity, na webovom sídle Ministerstva školstva, vedy, výskumu a športu Slovenskej republiky, ako aj prostredníctvom univerzitou zriadených webových aplikácií, sociálnych médií a sociálnych sietí alebo iných inovatívnych komunikačných prostriedkov najneskôr 6 mesiacov pred uplynutím funkčného obdobia rektora. Voľba kandidáta na rektora sa vyhlasuje v slovenskom jazyku a anglickom jazyku. 
2. AS UKF určí na podávanie návrhov na kandidáta na rektora lehotu najmenej 3 mesiace a termín voľby najneskôr 30 dní od jej uplynutia. Dátum konania voľby kandidáta na rektora oznámi predseda AS UKF akademickej obci UKF a Správnej rade UKF najneskôr 30 dní pred konaním volieb.
3. Oznámenie o vyhlásení voľby musí obsahovať: 
a)	termín na podávanie návrhov na kandidáta na rektora 
b)	meno predsedu AS UKF s udaním adresy jeho pracoviska pre doručovanie návrhov na kandidáta na rektora,
c)	spôsob navrhovania kandidáta na rektora.
4.	Návrh na kandidáta na rektora môže podať každý člen akademickej obce UKF alebo Správnej rady UKF. 
5.	Vo voľbe kandidáta na rektora UKF nemôže kandidovať člen AS UKF,  člen Správnej rady UKF a osoba, ktorá vykonávala funkciu člena výkonnej rady Slovenskej akreditačnej agentúry pre vysoké školstvo (ďalej len „agentúra“), pričom od skončenia členstva vo výkonnej rade agentúry neuplynuli tri roky.
6.	Návrhy na kandidáta na rektora sa podávajú neanonymne v písomnej forme predsedovi AS UKF, resp. ním poverenému členovi AS UKF do dátumu určeného vo vyhlásení voľby kandidáta na rektora; na návrhy doručené po tomto termíne sa neprihliada. 
7.	Predseda AS UKF si do piatich pracovných dní po uplynutí termínu podania návrhov na kandidáta na rektora vyžiada písomný súhlas navrhnutých kandidátov  so svojou kandidatúrou. 
8.	Predseda AS UKF zabezpečí zverejnenie zoznamu navrhnutých kandidátov, ktorí poskytnú súhlas  so svojou kandidatúrou, po predchádzajúcom overení splnenia podmienok v zmysle ods. 2, 4 a 5 týchto zásad.

Čl. 3
Voľba kandidáta na rektora

1.	Kandidáta na rektora volí 34 členné volebné zhromaždenie, ktorého členmi sú všetci členovia AS UKF (27 členov) a všetci členovia Správnej rady UKF  (7 členov). 
2.	Predseda AS UKF zvoláva, riadi a vedie zasadnutie volebného zhromaždenia v súčinnosti s predsedom Správnej rady UKF.
3.	Na zasadnutí volebného zhromaždenia sa koná verejné vypočutie uchádzačov na kandidáta na rektora, na ktorom sa zisťujú skúsenosti uchádzačov s riadením, ich vzťah k vysokoškolskému vzdelávaniu, vede a technike a vzťah k poslaniu a oblasti pôsobenia UKF. Uchádzači zároveň predstavia návrh stratégie rozvoja UKF, a ak tak rozhodne volebné zhromaždenie, možno od uchádzačov požadovať aj poskytnutie ďalších informácií. 
4.	Poradie verejného vypočutia uchádzačov na kandidáta na rektora sa stanovuje podľa abecedného poradia. 
5.	Predseda AS UKF, po dohode s predsedom Správnej rady UKF, môže stanoviť maximálnu dĺžku vystúpenia uchádzačov. 
6.	Po ukončení verejného vypočutia môže predseda AS UKF, po dohode s predsedom Správnej rady UKF, umožniť aj neverejné vypočutie uchádzačov na kandidáta na rektora členmi volebného zhromaždenia. 
7.	Po vypočutí všetkých uchádzačov na kandidáta na rektora pristúpi volebné zhromaždenie k voľbe kandidáta na rektora.
8.	Voľba kandidáta na rektora je neverejnou časťou zasadnutia volebného zhromaždenia a uskutoční sa len za účasti členov volebného zhromaždenia, ktoré tajným hlasovaním volí kandidáta na rektora.
9.	Pre účel voľby kandidáta na rektora sa zriaďuje päťčlenná volebná komisia.
10.	Predsedu volebnej komisie volí AS UKF spomedzi členov zamestnaneckej časti AS UKF. Ďalších troch členov volebnej komisie volí AS UKF, z toho dvoch zo zamestnaneckej časti AS UKF  a jedného zo študentskej časti AS UKF. Jedného člena volebnej komisie volí Správna rada UKF spomedzi členov Správnej rady UKF. 
11. 	Volebná komisia administratívne zabezpečuje voľby kandidáta na rektora, určuje spôsob hlasovania a vyhotovuje zápisnicu o priebehu a výsledku voľby, ktorú podpisujú všetci jej členovia.
12.	Voľby sú najviac päťkolové a riadia sa postupom určeným v čl. 10 Štatútu UKF. 
13.	Výsledok voľby kandidáta na rektora oznámi predseda volebnej komisie predsedovi AS UKF, ktorý oznámi výsledok voľby uchádzačom a zabezpečí jeho zverejnenie do dvadsaťštyri (24) hodín na webovom sídle UKF. 
14. 	Predseda volebnej komisie bezodkladne doručí zápisnicu o priebehu a výsledku voľby predsedovi  AS UKF a kópiu zápisnice predsedovi Správnej rady.
15. 	Po zverejnení výsledkov voľby kandidáta na rektora predseda AS UKF zabezpečí archiváciu zápisnice a hlasovacích lístkov.
16.	Predseda AS UKF do pätnástich (15) dní od prijatia uznesenia AS UKF o zvolení kandidáta na rektora podá ministrovi školstva, vedy, výskumu a športu Slovenskej republiky (ďalej len „minister školstva”) návrh na vymenovanie rektora UKF, ktorý ho predloží prezidentovi Slovenskej republiky.

Čl. 4
Odvolanie rektora

1. AS UKF alebo Správna rada UKF môžu navrhnúť odvolanie rektora, ak rektor: 
a) 	neplní závažným spôsobom svoje povinnosti,
b)	poškodil závažným spôsobom záujem UKF alebo
c) 	porušil závažným spôsobom právne predpisy alebo vnútorné predpisy UKF.
2.  	Rokovanie AS UKF o podaní návrhu na odvolanie rektora sa uskutoční, ak o to písomne požiada najmenej jedna tretina členov AS UKF. Súčasťou návrhu na odvolanie je aj zdôvodnenie. Rektor má právo vyjadriť sa k dôvodom návrhu na odvolanie.
3.	Rokovanie Správnej rady UKF o podaní návrhu na odvolanie rektora sa uskutoční, ak o to písomne požiada najmenej jedna tretina členov Správnej rady UKF. Súčasťou návrhu na odvolanie je aj zdôvodnenie. Rektor má právo vyjadriť sa k dôvodom návrhu na odvolanie.
[bookmark: _GoBack]4. 	Po schválení uznesenia o podaní návrhu na odvolanie rektora podľa ods. 2 alebo ods. 3 tohto článku sa uskutoční spoločné zasadnutie AS UKF a Správnej rady UKF o návrhu na odvolanie rektora, ak o spoločné prerokovanie písomne požiada najmenej jedna tretina členov AS UKF, t. j. deväť (9) členov a najmenej jedna tretina členov Správnej rady UKF, t. j. traja (3) členovia Správnej rady UKF; súčasťou návrhu na odvolanie je aj zdôvodnenie. Rektor má právo vyjadriť sa k dôvodom návrhu na odvolanie. 
5. 	Návrh na odvolanie rektora sa prerokúva na spoločnom zasadnutí AS UKF a Správnej rady UKF.
6.	Na prijatie návrhu na odvolanie rektora sa vyžaduje súhlas nadpolovičnej väčšiny všetkých členov AS UKF a nadpolovičnej väčšiny všetkých členov Správnej rady UKF.
7.	O návrhu na odvolanie rektora sa rozhoduje tajným hlasovaním. Hlasovanie o návrhu na odvolanie rektora možno uskutočniť aj mimo spoločného zasadnutia  AS UKF a Správnej rady UKF.

Čl. 5
Záverečné ustanovenia

1. 	Tieto zásady schvaľuje Správna rada UKF na návrh predsedu AS UKF, po predchádzajúcom schválení v AS UKF.
2. 	Tieto zásady boli schválené AS UKF dňa 5. júna 2023 a v Správnej rade UKF dňa 14. júla 2023, čím nadobúdajú platnosť a účinnosť.

